6. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΕΜΠΟΡΙΟΥ Αριθ. 110304/284 της 20 Ιαν./19 Μαρτ.  1965 (ΦΕΚ Β΄ 201) Περί καθορισμού έργου Κεντρικής Επιτροπής Ελαίου κλπ. Έχοντες υπ’ όψιν: 1.Τας διατάξεις του Α.Ν. 1671/51 εν συνδυασμώ και προς τας τοιαύτας του Ν.Δ. 3076/54, Ν.Δ. 3070/54, Νόμ. 3332/55 και Ν.Δ. 3786/57. 2.Τας κειμένας διατάξεις, περί διοικήσεως και διαχειρίσεως των εφοδίων του Δημοσίου (Α.Ν. 452/45, 515/45. 1030/46 και Ν.Δ. 666/48). 3.Την υπ’ αριθ. ΓΥ 24/4842/14.1.1957 κοινήν απόφασιν των Υπουργών Συντονισμού και Εμπορίου, ως αύτη ετροποποιήθη και συνεπληρώθη μεταγενεστέρως, περί συγκροτήσεως παρά τω Υπουργείω Εμπορίου Κεντρικής Επιτροπής Ελαίου και καθορισμού του έργου ταύτης, εν συνδυασμώ προς τα δια του Β.Δ. 866/60 εν προκειμένω προβλεπόμενα. 4.Τας διατάξεις του Ν.Δ. 4352/64 και την εις εκτέλεσιν τούτου εκδοθείσαν υπ’ αριθ. 255409/4672/23.11.64 απόφασιν του Υπουργού Εμπορίου, περί ανασυνθέσεως των μελών της Κεντρικής Επιτροπής Ελαίου ως αύτη συνεπληρώθη δια της υπ’ αριθ. 264193/4962/11.12.64 ομοίας. 5.Τας υπ’ αριθ. 123112/4539/57, 163458/60 και 312785/64 κοινάς αποφάσεις των Υπουργών Οικονομικών και Εμπορίου, δι’ ων καθωρίζετο η υπό την παλαιοτέραν σύνθεσιν αμοιβή των μελών της εν λόγω Επιτροπής. 6.Την ανάγκην συμπληρώσεως του έργου της Επιτροπής ταύτης προς αντιμετώπισιν των εκ της Κρατικής ελαϊκής πολιτικής αναφυομένων θεμάτων. 7.Το γεγονός ότι η φύσις της υπό των μελών της Επιτροπής ταύτης εκτελουμένης υπηρεσίας επιβάλλει μετακινήσεις εκτός γραφείου συνεπαγομένας δαπάνας κινήσεως και παρεπομένας τοιαύτας, αποφασίζομεν: Ι.Ορίζομεν ως έργον της εν τω προοιμίω της παρούσης Κεντρικής Επιτροπής Ελαίου την γνωμοδότησιν επί: 1.Παντός θέματος αναφερομένου εις τας συγκεντρώσεις ελαιολάδου, πυρηνελαίου και λοιπών ελαίων, ως και βρωσίμων ελαιών, ήτοι τιμάς συγκεντρώσεως, συγκεντρωθησομένας ποσότητας και λοιπά θέματα σχετιζόμενα με τον εν γένει μηχανισμόν των συγκεντρώσεων. 2.Παντός θέματος διαθέσεως των κατά τ’ ανωτέρω συγκεντρουμένων ειδών, ήτοι καθορισμός τιμών και μορφής διαθέσεως (μίγματα, τυποποιήσεις κλπ.). 3.Των εις την αλλοδαπήν εξαγωγών ελαιολάδου, πυρηνελαίου και λοιπών, ως και βρωσίμων ελαίων. 4.Των αναφερομένων προς επίλυσιν θεμάτων ή διαφορών εκ συμβάσεων του Υπουργείου Εμπορίου, αναφορικώς με συγκεντρώσεις των αναφερομένων ειδών, παρασκευής μιγμάτων, τυποποιήσεις κλπ., ως και εξαγωγών εις την αλλοδαπήν των ειδών τούτων. 5.Των αναφερομένων θεμάτων εκ της, λόγω εκτάκτων και απροβλέπτων συνθηκών, αναθέσεως εις τα όργανα συγκεντρώσεως, παρασκευής μιγμάτων, τυποποιήσεων κλπ. προσθέτων εργασιών, πέραν των ανειλημμένων σχετικών συμβατικών υποχρεώσεών των. 6.Του προγραμματισμού των περιφερειών εις ας επιβάλλεται η εγκατάστασις συγκροτημάτων ελαιοδεξαμενών του Δημοσίου, ως και του καθορισμού της χωρητικότητος τούτων δια την άσκησιν της καθ’ όλω κρατικής ελαϊκής πολιτικής, και 7.Παντός αναφυομένου εν προκειμένω συναφούς ειδικού ή γενικού θέματος, όπερ ήθελε παραπεμφθή δια προς τούτο εντολής του Υφυπουργού Εμπορίου. ΙΙ.Ορίζομεν από 1ης Δεκ. 1964 την μηνίαιαν αποζημίωσιν δια κατ’ αποκοπήν έξοδα κινήσεως των μελών της Κεντρικής Επιτροπής Ελαίου, ως ακολούθως: 1.Δια τον Πρόεδρον της Επιτροπής, ως και δια τον εκ των μελών ταύτης εισηγούμενον τα θέματα Διευθυντήν της αρμοδίας Υπηρεσίας Συγκεντρώσεως Ελαιολάδου εις 3.000 δραχμάς. 2.Δια πάντα τα λοιπά μέλη της Επιτροπής εις το 1/10 των μηνιαίων αυτών αποδοχών, και 3.Δια τον Γραμματέα της Επιτροπής εις 1.500 δραχμάς. Τα ως άνω έξοδα, βαρύνοντα τον προϋπολογισμόν εξόδων του Ειδικού Λογαριασμού «Κεφάλαια Διαχειρίσεως Καταναλωτικών Αγαθών», θα καταβάλλωνται βάσει καταστάσεως τεθεωρημένης υπό του Προέδρου της Επιτροπής και υπό τας προϋποθέσεις του Ν.Δ. 4021/59.